Title: ประกาศเจ้าพนักงานจราจรจังหวัดกำแพงเพชร เรื่อง กำหนดอัตราความเร็วของรถในทาง ในเขตเทศบาลเมืองกำแพงเพชร อำเภอเมืองกำแพงเพชร จังหวัดกำแพงเพชร

ประกาศเจ้าพนักงานจราจรจังหวัดกำแพงเพชร
เรื่อง
กำหนดอัตราความเร็วของรถในทาง ในเขตเทศบาลเมืองกำแพงเพชร
อำเภอเมืองกำแพงเพชร
จังหวัดกำแพงเพชร

ด้วยคณะอนุกรรมการจัดระบบการจราจรทางบกจังหวัดกำแพงเพชร
ได้มีมติที่ประชุมเมื่อวันที่ ๗ กันยายน ๒๕๖    ๐
คัดเลือกถนนที่มีความเสี่ยงต่อการเกิดอุบัติเหตุในเขตเทศบาลเมืองกำแพงเพชรเพื่อกำหนดความเร็วที่เหมาะสมกับพื้นที่ชุมชน
และให้ติดตั้งป้ายจำกัดความเร็วที่ได้ผ่านความเห็นชอบจากคณะอนุกรรมการจัดระบบการจราจรทางบกจังหวัดกำแพงเพชร
ให้เป็นถนนต้นแบบนำร่องของจังหวัดกำแพงเพชร ในการควบคุมความเร็วของรถ
แต่ละประเภทไม่เกินอัตราความเร็วตามที่คณะอนุกรรมการจัดระบบการจราจรทางบกจังหวัดกำแพงเพชรกำหนด
จำนวน ๑ เส้นทาง คือ 

ถนนสายผังเมืองรวม
สาย กพ.๖๐๗๐ มีจุดเริ่มต้นจากทางหลวงท้องถิ่น จุดสิ้นสุดสายทาง ทล.๑๑๒ กม.ที่ ๙+๐๐๐
หรือบริเวณถนนริมปิง ใกล้โรงพยาบาลกำแพงเพชร
สิ้นสุดที่บริเวณสี่แยกลำมะโกรกระยะทาง ๕.๒๑๐ กิโลเมตร
อยู่ในพื้นที่ของตำบลในเมือง และตำบลสระแก้ว อำเภอเมืองกำแพงเพชร จังหวัดกำแพงเพชร
ทั้งขาขึ้นและขาล่อง

ฉะนั้น
เพื่อให้เกิดความปลอดภัยของผู้ใช้รถใช้ถนน และลดความเสี่ยงต่อการเกิดอุบัติเหตุอาศัยอำนาจตามความในมาตรา ๖๗ และมาตรา ๑๓๙
(๖) แห่งพระราชบัญญัติจราจรทางบก พ.ศ. ๒๕๒๒
และคำสั่งกระทรวงมหาดไทย ที่ ๕๒๙/๒๕๕๕ ลงวันที่ ๗ กันยายน พ.ศ. ๒๕๕๕ เรื่อง
แต่งตั้งเจ้าพนักงานจราจร ตามพระราชบัญญัติจราจรทางบก พ.ศ. ๒๕๒๒ จึงออกประกาศเจ้าพนักงานจราจรจังหวัดกำแพงเพชรดังนี้

ข้อ
๑  กำหนดอัตราความเร็วของรถแต่ละประเภทในทางจำนวน
๑ เส้นทาง คือ ถนนสายผังเมืองรวม สาย กพ.๖๐๗๐ มีจุดเริ่มต้นจากทางหลวงท้องถิ่น
จุดสิ้นสุดสายทาง ทล.๑๑๒ กม.ที่ ๙+๐๐๐ หรือบริเวณถนนริมปิง ใกล้โรงพยาบาลกำแพงเพชร
สิ้นสุดที่บริเวณสี่แยกลำมะโกรก ระยะทาง ๕.๒๑๐ กิโลเมตร
อยู่ในพื้นที่ของตำบลในเมือง และตำบลสระแก้ว อำเภอเมืองกำแพงเพชร จังหวัดกำแพงเพชร
ทั้งขาขึ้นและขาล่อง

ข้อ
๒  กำหนดอัตราความเร็วในพื้นที่ชุมชนของรถแต่ละประเภทในทาง
ตามพระราชบัญญัติจราจรทางบก พ.ศ. ๒๕๒๒ ตามเส้นทางในข้อ ๑ ดังต่อไปนี้
(๑)
รถบรรทุกที่มีน้ำหนักบรรทุกเกิน ๑,๒๐๐ กิโลกรัม
หรือรถบรรทุกโดยสารให้ใช้ความเร็วไม่เกิน ๕๐ กิโลเมตรต่อชั่วโมง
(๒)
รถยนต์อื่น นอกเหนือจากรถที่ระบุไว้ใน (๑) ขณะที่ลากจูงรถพ่วง
รถยนต์บรรทุกที่มีน้ำหนักบรรทุกเกิน ๑,๒๐๐ กิโลกรัม หรือรถยนต์สามล้อ
ให้ใช้ความเร็วไม่เกิน ๔๕ กิโลเมตรต่อชั่วโมง
(๓)
รถยนต์อื่น นอกเหนือจากรถที่ระบุไว้ใน (๑) และ (๒)
หรือรถจักรยานยนต์ให้ใช้ความเร็วไม่เกิน ๕๐ กิโลเมตรต่อชั่วโมง

ข้อ
๓[๑]  ประกาศฉบับนี้ให้ใช้บังคับตั้งแต่วันถัดจากประกาศในราชกิจจานุเบกษาเป็นต้นไป

ข้อ
๔  ข้อบังคับ ประกาศ ระเบียบใดที่ขัด
หรือแย้งกับประกาศฉบับนี้ ให้ยกเลิกการบังคับใช้เป็นการชั่วคราว
โดยให้ใช้ประกาศฉบับนี้แทน

ประกาศ
ณ วันที่ ๑๐ ตุลาคม พ.ศ. ๒๕๖๐
พลตำรวจตรี
เฉลิมพล  จินตรัตน์
ผู้บังคับการตำรวจภูธรจังหวัดกำแพงเพชร
เจ้าพนักงานจราจรจังหวัดกำแพงเพชร

ภวรรณตรี/จัดทำ
๒๕ ธันวาคม
๒๕๖๐

ปุณิกา/ตรวจ
๓๐
ธันวาคม ๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๓๐๑ ง/หน้า ๑๗/๖ ธันวาคม ๒๕๖๐